
I. 
Charakteristika

1.  Nebezpečné látky sú chemické látky, zmesi látok alebo roztoky, ktoré vzhľadom na svoje zloženie môžu byť nekontrolovane nahrievané vonkajším zdrojom tepla (požiar, teplý vzduch, slnečné žiarenie a podobne), alebo vnútorným spôsobom v objeme kvapaliny, a to nekontrolovanou chemickou reakciou v procese samovznietenia. Môže sa jednať o látky, ktoré sú horľavé, toxické, žieravé alebo rádioaktívne, v dôsledku čoho môžu nepriaznivo vplývať na svoje okolie. Pri výrobe a pri skladovaní takýchto látok musia byť dodržané osobitné stavebné, technologické a ďalšie podmienky zodpovedajúce zvláštnostiam týchto látok a ich množstvu. 
2.  
Označovanie skladovacích nádrží, nádob a obalov chemických látok a prípravkov, ako aj návody na používanie a iná dokumentácia musia byť uvedené v štátnom jazyku.

3. 
Prostriedky prepravujúce nebezpečné látky po ceste a po železnici musia byť označené bezpečnostnými značkami, výstražnými tabuľkami, manipulačnými značkami a inými záväzne predpísanými symbolmi, ktoré upozorňujú na možné nebezpečenstvo (napríklad UN kód, Kemler kód). Každá dopravná jednotka, ktorá prepravuje nebezpečné veci, musí mať v prípade nehody alebo mimoriadnej udalosti písomné pokyny, ktoré vyhotovuje výrobca alebo odosielateľ pre každú nebezpečnú látku alebo triedu nebezpečných látok.

II. 

Úlohy a postup činnosti 

1.   Veliteľ zásahu na mieste udalosti rozhodne 

      a) o vytvorení prieskumnej skupiny, ktorá bude vystrojená podľa najvyššieho dostupného stupňa ochrany a ktorá preskúma vzniknutú situáciou, najmä zistí miesto poškodenia, množstvo a skupenstvo unikajúcej látky a smery šírenia oblaku (ak ide o plynnú látku),
b) o určení miesta bezpečnej zóny na náveternej strane udalosti a o vytýčení hranice ohrozenia,
c) o postupe a o spôsobe evakuácie ohrozených osôb a majetku, určuje skupinu, ktorá bude evakuáciu vykonávať, evakuačné cesty a prostriedky na jej vykonanie,
d) o privolaní posilových hasičských jednotiek a ďalších služieb (rýchla zdravotná pomoc, Policajný zbor, orgány životného prostredia) na vykonanie opatrení smerom k obyvateľstvu, ak z vyhodnotenia prieskumu takáto potreba vyplynie,
e) o zvolaní okresnej havarijnej komisie,
f) o druhu hasiacej látky, počte a druhoch prúdov, smeroch ich nasadenia a o typoch prúdnic určených najmä na skrápanie unikajúceho plynu,

g) o zabezpečení prítomnosti na mieste udalosti odborných zamestnancov firmy, ktorá haváriu spôsobila,
h) o požadovanom stupni ochrany zasahujúcich príslušníkov na základe overenia identifikačného čísla nebezpečnej látky a posúdenia rizika vyplývajúceho z požiarno-technických charakteristík nebezpečnej látky,
i) o pokynoch na bezpečnú manipuláciu s chemickou látkou alebo s prípravkom,
j) o nepretržitom vykonávaní analýzy ovzdušia,
k) o postupe prác zasahujúcich skupín pri likvidácii havárie; zabezpečí v prípade potreby zachytávania a prečerpávania chemickej látky vhodné náhradné nádrže (obaly),
l) o postupe prác a o vybavení zasahujúcich príslušníkov, ak hrozí nebezpečenstvo výbuchu, 
m) určí na základe vyhodnotenia výsledkov prieskumu nástupný  priestor                  a dekontaminačný priestor na hranici oblasti ohrozenia z náveternej strany      a nariadi vybavenie dekontaminačnej skupiny príslušným stupňom ochrany,
n) o tom, ktorý príslušník bude kontrolovať stav osobných ochranných pracovných prostriedkov, zabezpečovať evidenciu dĺžky času ich používania a priebežne informovať veliteľa zásahu o potrebe striedania zasahujúcich skupín,
o) o striedaní zasahujúcich príslušníkov a o zabezpečení pitného režimu,
p) o zabezpečení spojenia na požiarisku a s operačným strediskom, ako aj               o spôsobe poskytovania informácií o situácii na mieste zásahu,
q) o spolupráci s okresnou  havarijnou komisiou alebo s odborom životného prostredia pri upresňovaní poznatkov o pôsobení látky na živé organizmy              a zabezpečí monitorovanie šírenia uniknutej látky v životnom prostredí, jej absorbovanie a zber; analýzu ovzdušia treba vykonávať dovtedy, kým sa nevylúči výskyt nebezpečnej látky v ohrozenej oblasti a v ovzduší je dostatočný obsah kyslíka),
r) o podrobení sa lekárskej prehliadke osôb, ktoré pracovali v oblasti ohrozenia.

2.   Činnosť zasahujúcich príslušníkov na mieste udalosti:

      a) obsluhujú hasičskú techniku a zabezpečujú dodávku hasiacich látok na požiarisko,
b) vykonávajú evakuáciu ohrozených osôb a majetku podľa určeného postupu         a poskytujú prvú pomoc postihnutým osobám,
c) používajú osobné ochranné pracovné prostriedky a dodržiavajú zásady bezpečnosti a ochrany zdravia pri práci,
d) vykonávajú lokalizáciu a likvidáciu požiaru určeným spôsobom, pričom sledujú situáciu vo svojom okolí a o zmenách okamžite informujú svojho veliteľa,
e) ak počas zdolávania požiaru hrozí nebezpečenstvo výbuchu, zaujmú také miesto, ktoré im poskytne ochranu pred tlakovou vlnou,
f) dodržiavajú prísne určený postup pri vstupe a výstupe z ohrozeného priestoru,

g) zamedzujú dostupnými prostriedkami úniku nebezpečnej látky (napríklad uzatvorením vzniknutých otvorov),
h) zachytávajú, prečerpávajú alebo zberajú uniknutú nebezpečnú látku do náhradných nádrží,

i) podrobujú sa po ukončení zásahu lekárskej prehliadke,

j) dekontaminujú po príchode na hasičskú stanicu hasičskú techniku a ostatné použité vecné prostriedky.
III. 
Očakávané zvláštnosti 
1. 
Bezpečnosť pri manipulácii s nebezpečnými látkami treba posudzovať komplexne, t. j. ako ochranu zdravia a životov ľudí, ochranu pracovného prostredia a životného prostredia a ochranu majetku pred ich nepriaznivými účinkami. Pri  zásahu  v prípade havárie je potrebné získať základné informácie o špecifických vlastnostiach nebezpečných látok.

2.  
V prípade havárie nebezpečnej látky treba ohrozenú oblasť uzavrieť a označiť. Osoby, ktoré sa v tejto oblasti zdržiavajú, treba varovať a vyzvať ich, aby ohrozenú oblasť opustili. Obyvateľstvo v obytných oblastiach a v priemyselných oblastiach ležiacich v bezprostrednej blízkosti treba informovať o situácii alebo  ich evakuovať. Netesné prepravné prostriedky a skladovacie prostriedky, z ktorých uniká nebezpečná látka, treba z obytnej oblasti odstrániť. 
3.  V ohrozenej  oblasti  treba vyradiť z prevádzky alebo odstrániť všetky možné zdroje vznietenia. Fajčiť a používať otvorený oheň je zakázané. V priestore priameho zamorenia možno používať len neiskrivé náradie a svietidlá v nevýbušnom vyhotovení.

4.  Ochrana príslušníkov počas likvidačných prác v zamorenom priestore spočíva v používaní osobných ochranných pracovných prostriedkov určených na ochranu dýchacích ciest a v celoplošnej ochrane povrchu tela pred škodlivými účinkami nebezpečných látok. Ak sa nedá určiť druh nebezpečnej látky alebo posúdiť riziko z nej vyplývajúce, zasahujúci príslušníci použijú najvyšší dostupný stupeň ochrany.

